Norvégiában őrizetbe vettek egy 51 éves orosz állampolgárt, akit azzal gyanúsítanak, hogy kémkedett az európai parlamenti együttműködés erősítését célzó egyik konferencián, írja az MTI. Hege Aakre ügyvéd az NTB helyi hírügynökségnek azt mondta, hogy ügyfelét, akinek nevét nem közölte, kihallgatta a norvég belső elhárítás, a PST.

A férfit pénteken vették őrizetbe az Európai Parlamenti Kutatások és Dokumentálási Központja (ECPRD) rendezvényén, amelyet a norvég törvényhozásban tartanak. Az orosz állampolgárt, akinek viselkedése arra sarkallta a parlamenti tisztviselőket, hogy értesítsék a titkosszolgálatokat, szombaton helyezték két hétre előzetes letartóztatásba.

Aakre azt mondta, ügyfele tagadja, hogy bármilyen bűncselekményt elkövetett volna.